Apaingarri izateari uztea | Kultura | Berria\nApaingarri izateari uztea\nBilboko Guggenheim museoko ataria, koronabirusaren hedapenaren ondorioz ateak ixteko erabakia hartu aurreko egunetan. LUIS JAUREGIALTZO / FOKU Tamaina handiagoan ikusi\n«Beti amestu dut aterki bat bezain beharrezkoa den poema bat idaztearekin». Hiru euskal poetaren eta hiru poeta katalanen arteko topaketa antolatu zuten 2016ko urtarrilean Etxepare Euskal Institutuak eta Kataluniako Ramon Llull institutuak Donostiako Tabakaleran, eta esaldi horrekin desenkusatu zuen gizon bat Jordi Llavina poetak, bere emanaldiaren erdian aulkitik altxa, gainerako ikusle guztien mespretxua jasoz aterainoko bidea egin, aretotik atera, eta, segundo gutxi batzuetako tartearen ondoren, berriz ere atea zaratatsu ireki ostean, bertan ahaztutako aterkiaren bila itzuli zenean. «Etxetik hura gabe atera dela konturatzean irakurlea haren bila itzularazteko bezain beharrezkoa litzatekeen poema bat idatzi nahi nuke inoiz». Noski, koronabirusaren hedapenaren ondorioz ezarri den bakartze moduko honek ekarri dit anekdota gogora egunotan. Akaso, nik neuk ere nahi nukeelako pentsatu behin salbuespenezko egoera hau amaitutakoan liburuak, pelikulak, koadroak, antzezlanak edo orokorrean arte hitzaren aterkipean ulertu ohi dugun hori guztia izan daitekeela itzultzeko moduko leku bat.\nBaina jo dute alarma hotsa, eta kolpean amaitu da musika. Azkar erortzen dira maskarak halakoetan. Turismoa erakartzeko sortutako kanpaina guztiak gora behera, egutegia zipriztintzen duten sari banaketa ekitaldietako lausenguak lausengu, azpiegitura garrantzitsuen aurkezpen publikoak dekoratzeko erabiltzen diren dantza erakustaldiak erakustaldi, komunikazio industriek etengabe sustatzen duten barruan daramagun artista askatzeko deiak dei, argi ikusi da zein den egia gordina: apaingarri hutsa dira kulturgileak.\nKultur emanaldi guztiak bertan behera gelditu ostean, diru galera nabarmenak izango dituzte kulturgile askok, eta are prekarioago bilakatuko dira bestela ere prekarioak ziren zenbait bizimodu. Sortzaileak ez dira, noski, ziurgabetasun egoera horretan dauden bakarrak, baina kontrasteak egiten du berezi haien kasua. Egun gutxi batzuetako salbuespen egoera nahikoa izan baita sortzaileen balioa eta funtzioa etengabe nabarmentzen duten diskurtso hanpatuen eta sortzaileek benetan duten eguneroko estuaren arteko amildegia garden bistaratzeko.\nEskari bat egiten duenaren urgentziaz zabaldu dute horregatik hainbat sortzailek beren sare sozialetan Alemaniako Gobernuak emanaldirik gabe gelditu diren sortzaileak laguntzeko egindako promesa. Sormena lana baita, eta, gainontzeko profesioekin gertatzen den bezala, kasu honetan ere, erabaki politiko bat da lan hori duina izan dadin laguntzea edo ez.\nBitxia izan da sentsazioa azken egunotan. Inor gutxik ikusi ahalko dituen erakusketen aurkezpenen berri eman dugu kultur kazetariok. Inoiz egingo ez diren ikuskizunen estreinaldiak deskribatu ditugu. Are, egon gara burdinazko segurtasun ateak beheraino itxita dituzten aretoen barruan ere arteaz hizketan, hainbat egunez hormak nola antolatu erabakitzen egon ostean inork ikusiko ez dituen koadroz inguratutako artistekin. Baina halako egoeretan errazago ikusten da kultur espazioak arkitektonikoki zer diren. Funtsean, hutsune bat baitira musika aretoak, antzokiak eta museoak. Publikoari harrera egiteko dispositiboak. Topagune proposamen bat.\nKanpoalde ederreko ezerez handi bat baino ez, barruan jenderik ez badabil.\nEta bereziki nabarmena izan da hori egunotan, esaterako, Bilboko Guggenheim museoaren atrioko espazio erraldoian. Horra ikur bat zer den, barruak hustutakoan. Haizerik gabeko bandera baten pare, ibaiertzean. Eta artegagarria bezain poetikoa izan da ateak ixtea erabaki aurreko momentuetako irudia barrualdean: dozenaka segurtasun zaintzaile, ezereza zorrotz zaintzen. Uniformez jantzitako saltzaile multzo bat eroslerik ez duen denda batean.\nPentsatzen dut litekeena dela langile horietako asko ere aldi baterako lan etenean egotea une honetan, azken urteetan kultur eskaintzan orokortuz joan den pribatizazio eta subkontratazio politikek hartaratuta. Eta datu hori ere ez da ahaztekoa, maiz kristalezko hezurrak baitauzka kultur azpiegiturei eusten dion eskeletoak ere.\nKezka horixe azaldu du Eneritz Furyak musikariak egunkari honetan bertan egunotan: «Kontzertuen atzean dauden antolatzaileak, aretoak, tabernak... bizirik aterako dira honetatik guztitik? Kulturgintza osatzen duen sare guztiari eragiten dio honek». Lapurdiko, Nafarroa Behereko eta Zuberoako sortzaileek eskura duten intermitentzia sistema orokortzeko unea izan daitekeela iradoki du erreportaje berean Ander Lipus antzerkigileak, zeren eta, bere itzalguneak dituela onartuta ere, sistema horrek, gutxienez, kontuan hartzen baititu emanaldiak lotu, prestatu eta antolatzeko egin beharreko lan ikusezinak ere.\nSortzaileen kezkak eurenak ere badirela adierazi dute Eusko Jaurlaritzak eta Nafarroako Gobernuak, eta laguntza neurriak hartuko dituztela esan dute, gainontzeko jarduera ekonomikoekin egin asmo duten bezala. Izan liteke aukera bat kulturgileen egoera ordenatzen hasteko.\nIkusi behar, ordea, salbuespenezko eten honen ostean inor bueltatzen ote den bazter batean ahaztuta gelditzera kondenatuta dirudien aterki horren bila.


TREN BEREZIA - LILATOI EGUNEAN - LILATON\nGure korrikalari guztien segurtasuna bermatzeko eta guztien artean ahalik eta distantziarik handiena izateko, martxoaren 6an, gure laguntzaileetako bati esker, RENFE, tren berezi bat jarriko dizue Donostiara etor zaitezten, goizeko 09: 15etan iritsiko da. Eta horrela ere, tren berean hainbeste lagun elkartu ez gaitezen.\nTren hori ez da RENFEko web orri ofizialean agertuko, LILATOIeko korrikalarientzat eta laguntzaileentzat BAKARRIK baita. Trenen balio bera izango du.\nEgingo duen ibilbidea BRINKOLA-DONOSTIA izango da eta ondoan utziko zaituztegu geltoki bakoitzean iritsiko diren orduetan:


EuskarAbenturak 2021eko espediziorako izena emateko epea zabaldu du – KULTUR SHAREA\nEuskal Herriko eta diasporako 16-17 urteko gazteek izango dute abenturan parte hartzeko aukera, alegia, 2004 eta 2005 urteetan jaiotakoek. Martxoaren 12ra arte egongo da proiektuak aurkezteko epea zabalik.\nEuskarAbentura elkarteak 2021eko espediziorako izena emateko epea zabaldu du. Euskal Herriko eta diasporako 16-17 urteko gazteek izango dute abenturan parte hartzeko aukera, alegia, 2004 eta 2005 urteetan jaiotakoek. Hautagaitza aurkezteko, minutu bateko aurkezpen bideoa eta banakako proiektu bat aurkeztu beharko dute, elkarteak proposatutako formatu eta gaien artean aukeratuz (euskarabentura.eus-en ikusgai). Horretarako martxoaren 12ra arteko epea izango dute. Jasotako lan guztiak Eusko Ikaskuntza eta PuntuEus fundazioarekin elkarlanean ebaluatuko dira eta 120 lan onenen egileek espedizioan parte hartzeko aukera izango dute, inolako tasarik ordaindu gabe.\nProiektuaren lanketarekin gazteak gaurkotasuneko gaien inguruan hausnartzera bultzatu nahi ditu elkarteak. Horiek horrela, aukeran izango dituzten gaiak honakoak izango dira: Baserritik Sardexkara, gizakion elikaduraren kontsumo ereduak gure eta ingurumenaren osasunean duen eraginaren inguruko hausnarketa bideratzeko; Klik eta post, gure gizartean irudiari ematen zaion garrantziaren inguruan gogoeta egiteko eta Adina, jakintzaren iturri, “edadeko pertsonen esperientzia haintzakotzat hartzea inoiz baino garrantzitsua delako” azaldu dute antolatzaileek.\nOsasun krisiak eraginda, sektore bereko beste askok bezalaxe, EuskarAbentura elkarteko kideek espedizioa bertan behera uzteko erabakia hartu behar izan zuten, parte-hartzeko izena eman zuten 316 gazteen penarako. Neska-mutil hauek egindako lana eta hasieratik erakutsitako “jarrera aktiboa” baloratu nahian, 2020ko ediziorako jasotako hautagaitza guztiak kontuan hartuko dira 2021eko espediziorako hautaketa prozesuan, 2003an jaiotako gazteenak barne. Edonola ere, gazte hauek aukera izango dute aurkeztu zuten lanaren notari uko egin eta proiektu berri bat aurkezteko. Espediziorik gabe ere, EuskarAbenturak asmatu izan du 2020ko uda berezian gazteen egunerokotasuna alaitzen EuskarAbentura 2.0 edizio berezia izeneko alternatibaren bitartez.\n“Instagrametik erronka desberdinak proposatu genituen eta 60 gazte baino gehiago animatu ziren parte hartzera”, azaldu du Ane Pedruzo elkarteko kideak.\nHurrengo udara begira, EuskarAbenturak normaltasunetik gertuago dagoen esperientzia bat bizitzeko aukera eskaini nahi dio euskal gazteriari. Hala ere, Pedruzok adierazi duenez, “ezin dugu %100ean ziurtatu ohiko ibilbidea jarraituko duen 120 gaztez osatutako hilabete osoko espedizioa antolatu ahal izango dugunik”. Izan ere, 2021eko espedizioa unean-uneko osasun egoeraren eta indarrean dauden arauen arabera antolatuko da. Uda hurbildu ahala egitasmoari buruzko informazio eguneratua argitaratuko da. “Momentuz alternatiba ezberdinak aurreikusi ditugu: espedizioaren mugikortasuna murriztea, gazte kopurua edota jardueraren iraupena murriztea, adibidez, jende gutxiagoko ekintza laburragoak eginez… Gure azken helburua espedizioa egitea izango da; hori ezinezkoa balitz, haren esentzia mantenduko duen esperientzia ahaztezin bat burutzen saiatuko gara”, gaineratu du Pedruzok.\nTags: EuskaraAbentura, EuskaraAbentura 2021\nLuis Buñueli eskainitako atzera begirakoarekin abiatuko da Tabakalerako 2021eko zinema programazioa\nPantxix Bidart kantari hazpandarrak ‘eHe’ izeneko diskoa plazaratu du


Bazkide egina zaitez\n16 urte bete dituzuenei, urpekaritza ikastaro oso bat egitera animatu zaitezten gomendatzen zaituztegu.\nIkastarora apuntatu aurretik, egun batez probatu nahi baduzue, Urpeko bataio bat ere egin liteke. Bataioan, elkarteko instruktore baten eskutik, ekipo guztia jantzi eta urazpian reguladorea ahoan dugula arnasa hartzeko sentsazioa ezagutuko duzu 20 € ren truke. Gustatu eta jarraitzea erabaki ezkero, orduan bai ikastaroa egin beharko zenuke.\nUrpekaritza egin ahal izateko, horretarako gaitasuna duen erakunde batek eman behar dizu titulazioa. Titulazio hori, hasierako 1*-etik 3*-eko altuenera doa. Guk 1*-eko titulazioa eskuratzeko ikastaroak ematen ditugu. Horrekin, 25 metrorarteko mugarekin urpekaritza egiteko gaituta zaude.\nIkastaroak, teoria ikasteko 5 klase eta praktikatzeko beste 5 klasez osatuta dago. Azken hauetan, urazpian egoteko jakin beharreko teknika eta ezagutzak jasoko dituzularik.\nIkastaroa gainditzeak, urpekari tituloa eta urteko lizentzia izateko eskubidea emango dizu. Biak munduko edozein tkitan urpekaritza egin ahal izateko guztiz beharrezkoak.\nEta hori guztia gutxi balitz, gurekin ikastaroa egiteagatik, APSASeko urtebeterako kirol kidea izango zinen beste ezer egin gabe. Elkarteko urpekariak ezagutu eta haiekin batera, eta haien laguntzarekin ikasten eta disfrutatzen jarraitzeko. Gainera, zure ekipoa erosten duzun bitartean, elkartekoak erabiltzeko erraztazunak emango zaizkizu eta asteburutan antolatuko diren irteeratan oso merke apuntatu zaitezke elkarteak eskaintzen dituen diru laguntzei esker.\nAdobe Acrobat Dokumentua [30.7 KB]


Web 2.0: Ariketak\nGoogle Reader erabili\nMarkadore Sozialak ezagutu\nKLK 2.0, Web 2.0 baliabideen inguruko ezagutzak jaso eta horien inguruan dituzun zalantzak argitzeko webgune bikaina duzu.\nWebgune honen helburua gaur egun hain ezagunak eta erabiliak diren 2.0 tresnei buruzko laguntza zuzena eskaintzea da. KLK 2.0 web gunea, 5 atal nagusitan sailkatuta dago. Aurkezpen orrian, atal nagusi horien atari diren 5 kaxak aurkituko dituzu:\nBertan Web 2.0 kontzeptuaren oinarrizko ezaugarriak jasoko dituzu.\nAtal honetan Interneten argitaratzeko tresnak azaltzen dira, interesgarri suerta daitezkeen erremintei buruzko argibideak eskainiz.\nAtal honetan Internet bidez argazki, soinu eta bideo digitalak gorde, ordenatu eta partekatzeko aukera eskaintzen duten erremintak aztertuko dira.\nHain erabiliak diren tresna horien nondik norakoak aztertuko ditugu atal honetan.\nInternetek hainbat arrisku dakartza eta horiek ez aipatzea zentzugabekoa litzateke. Horregatik atal honetan 2.0 tresnetan nabigatzeko orduan kontuan eduki beharreko segurtasun eta pribatutasun neurriak aztertuko ditugu.\nKaxa hauek KLK 2.0 zuhaitzaren 5 adar nagusiak dira eta, horietan mugituz gero, eduki guztietan zehar nabigatuko dugu.\nKaxa edo atal bakoitzean, batetik, eduki teorikoak dituzu eta bestetik, horiek garatu eta sarera eramateko ariketa praktikoak. Horrela, unitate bakoitzak edukiak bereganatu eta horiek gauzatzeko aukera eskaintzen du.\nAlde teorikoa hainbat sail eta puntutan zatikatuta dago, bertako irakurketa errazteko asmoz. Gainera bideo, taula, mapa kontzeptual eta hainbat errekurtsoz lagunduriko edukiak direnez, horiek irakurri, ulertu eta bereganatzea erraza egingo zaizu.\nAlde praktikoari dagokionez, edukiei buruzko ariketa, esteka eta errekurtsoak eskaintzen dira. Ariketak era entretenigarri eta argian azaltzen dira, argibideak irudiekin erakusten direlarik.\nAzkenik, web gunearen goiko aldean uneoro eskuragarri izango dituzun Glosategia, Bibliografia, Lotura interesgarriak eta Webgunearen mapa daude. Hala nola, Web 2.0 baliabidetarako erabiltzen diren tresnen laburpen taula, Web 2.0 mapa kontzeptuala eta Web 1.0 eta Web 2.0ren arteko ezberdintasun taula.\nOrain, webgunean murgiltzea bakarrik falta zaizu.\nEGIN KLIK 2.0-n!!!!!!!!!\nWeb 2.0 Baliabideak\nWebgune esanguratsu eta aipagarrienak\nWeb 2.0 mapa kontzeptuala\nWeb 1.0 - Web 2.0 ezberdintasun taula\nKLK 2.0. Web 2.0 baliabideen webgunea\nIkasmaterial honek 2010eko irailaren 29an Eusko Jaurlaritzaren Hezkuntza, Unibertsitate eta Ikerketa Sailaren onespena jaso du.\nEuskomedia Fundazioa Asteasuain, 14 (Txikierdi) 20170 Usurbil. Tlf: 943 32 22 62 euskomedia@euskomedia.org


04 « martxoa « 2019 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 4 martxoa 2019 17:00\nEguna. Asteartea, martxoak 5\nPrentsaurrekoa. Datozen hauteskunde orokorrak direla eta, hauteskunde-kolegioak antolatzeko informazioa aditzera ematea\nParte hartzaileak. Alkatetza Bulegoko koordinatzaile nagusi Iñaki Gurtubai\nBikotekide ohiarekiko babes-agindua urratzeagatik atxilotua\nKategoriak: Udaltzaingoaren eta suhiltzaileen jakinarazpenak — Etiketak: Udaltzaingoaren eta suhiltzaileen jakinarazpenak — Komunikazio Zerbitzua / Servicio de Comunicación — 13:40\nUdaltzaingoaren Agenteek 37 urteko gizonezko bat atxilotu zuten atzo bikotekide ohiarekiko babes-agindua urratzearen delitu baten ustezko egile gisa; bikotekide ohi horrek eskatu zuen polizia etor zedila Betoñuko bere etxebizitzara, hara joan baitzen salatutako pertsona. Han zegoela, emakumeari eta haren familiari irainak eta mehatxuak jaurti zizkien. Salatzaileak jakinarazi zuen ordu batzuk lehenago berak lan egiten duen ostalaritza-establezimenduaren inguruetan ibili zela gizonezko hori, nahiz ez zen barrura sartu.\nGertaera horiek ikusita, udaltzainek atxilotu egin zuten gizonezkoa, inguru horietako lokal batean zegoela. Gaur epailearen esku geratu da.\nUdaltzaingoaren agenteek, halaber, 51 urteko gizonezko bat atxilotu zuten larunbatean, bilatzeko, atxilotzeko eta Zaragozako Epaitegian aurkezteko errekisitoria judizial bat baitzeukan gainean. Santa Luzia auzoan atxilotu zuten, bebarru batean bere bikotekidearekin eztabaida bat izan ondoren.\nBost pertsona zauritu dira istripuetan\nBost pertsona, bi txirrindulari eta auto barruan zihoazen hiru bidaiari, zaurituta geratu ziren Udaltzaingoak asteburuan erregistratu dituen 32 trafiko-istripuetatik 3tan.\nOstiralean istripu bat gertatu zen auto baten eta bizikleta baten arteko talkaren ondorioz Santa Maria Kantoiaren eta San Bizente Pauleko kalearen arteko elkargunean. Talka horren ondorioz, 14 urteko txirrindularia zaurituta geratu zen eta anbulantzia batek Santiago Ospitalera eraman zuen.\nEgun horretan bertan, Herrandarren kalean, istripu bat gertatu zen bi autoren arteko talkaren ondorioz. Talka hori jasan zuen autoko bi bidaiari zaurituta geratu ziren, baita ezbeharra eragin zuen ibilgailuan zihoan 24 urteko beste bidaiari bat ere. Horiek guztiak Santiago Ospitalera eraman zituzten.\n65 urteko txirrindulari batek, Lermanda kalean barrena zihoala, aparkatze-lerrotik irteten zen erremolke baten aurka jo zuen eta, horren ondorioz, errepidera erori zen zaurituta. Argiketa-talde bat istripu horren nondik norakoak ikertzen ari da. Larrialdi-zerbitzuek artatu zuten, eta gero, Txagorritxu Ospitalera eraman zuten.\nUdaltzainek beste 29 trafiko-istriputan esku hartu zuten atzo, nahiz ez zen inor zauritu, baina 5 gidari ikertzen ari dira bide-segurtasunaren aurkako delituak egiteagatik: 2 alkoholaren eraginpean gidatzeagatik, 1 gida-baimenik egiteagatik, beste 1 edari alkoholdunen eraginpean eta gida-baimenik gabe gidatzeagatik eta azkena, halaber, gida-baimenik gabe eta drogen eraginpean gidatzeagatik.\nAsteburuan alkoholemiako 4 prebentzio-kontrol egin dituzte hirian, eta horietan, 70 gidarik egin behar izan dituzte arauzko probak. Horietatik bik emaitza positiboa eman zuten eta salaketa jarri zaie administrazio-bidetik.\nAgirrelandan 52 salaketa izapidetu dira eta polizia judizialaren 31 jarduera egin dituzte.\nSuhiltzaileek atzo, 14:10ak aldera, La Florida kalean jarduerarik gabeko lokal batean piztutako sutea itzaltzen esku hartu behar izan zuten. Suaren jatorria instalazio elektrikoa izan zen. SPEISeko langileek jardun behar zutenez gero, ordu erdi batez etenda egon zen kale horretatik igarotzekoa zen Inauterietako desfilea.\nLarunbatean suhiltzaileek sute bat itzali zuten Landaberde kaleko etxebizitza bateko sukaldean, baina zorionez ez zegoen inor bertan. Sua itzali ondoren, etxebizitza egurastu zuten, neurketa batzuk egin zituzten esplosimetroarekin eta moztu egin zuten elektrizitatea, instalazioak zenbait kalte izan zituelako.\nUdalak datu irekien plataforma berri bat aurkeztu du erraz jakiteko nola kudeatzen den Udalaren aurrekontua\nItziar Gonzalo Ogasun zinegotziak onlineko informazio-tresna berri bat aurkeztu du; horren bidez, herritarrek intuitiboki, erraz eta xehetasunez jakin ahal izango dute nola banatzen den udalaren aurrekontua, diru-sarrerei dagokienez zein gastuei dagokienez. Tresna prestatu dago, bai arlo horretan ezagutzarik edo esperientziarik ez duten eta udalaren aurrekontuen ideia orokorra izan nahi duten pertsonentzat, bai gehiago sakondu nahi eta aurrekontuaren elementu bakoitzaren xehetasunak jakin nahi dituztenentzat.\nPlataformari esker beste urrats bat emango da gardentasunaren arloan, eskaintzen dituen atalei esker, udalaren ekonomiaren ikuspegi orokorra ematen dutenetatik hasita, zergadun bakoitzak zenbat diru jartzen duen eta hori zertarako erabiltzen den erakusten duen simulazioraino. Halaber, aukera emango du beste hiri batzuekin alderatzeko. Estatu osoko 30 udalek baino gehiagok eta zazpi autonomia-erkidegok daukate datu irekien antzeko sistema bat, eta guztira 17 milioi pertsonarengana heltzen da.\nUdalaren gardentasun-atariaren bidez zein berariazko helbidean (https://noradoaznirezergak.vitoria-gasteiz.org) aukera egongo da plataformara sartzeko; horretan, informazioa emateko lau atal egongo dira, eta ekonomia-terminoen glosario bat. Honako hauek dira atalak:\nIkuspegi globala: aukera emango du Gasteizko Udalaren diru-sarreren eta gastuen ideia orokorra egiteko. Horretarako, datu horiek bi bloke grafiko handitan antolatzen ditu, eta denok ulertzeko moduan erakusten du, garrantziaren arabera ordenatuta, zein diren Udalaren diru-sarreren iturri nagusiak eta zer esparrutan inbertitzen diren. Ekonomiaren magnitude bakoitzean sartuta, jakin daiteke haren banaketa eta zer bilakaera izan duen 2012az geroztik. Atal hau osatzeko, zenbait adierazle ere eskaintzen dira, hala nola gastua biztanleko, sarrera fiskalak biztanleko, Udalaren zor bizia, ohiko aurrezpena…\nPolitika zehatzak: Grafiko proportzional baten bidez, lehenengo begiratuan ikus daiteke gastuaren zer proportzio duen udal-politika bakoitzak. Horretan, jendearen pertzepziotik gertuago dauden izenekin eta sailkapenarekin ageri dira zerbitzuak, udal-organigramakoarekin izan beharrean. Politika zehatzen sailkapenean, bi kontzeptu dira nagusi: “zerbitzu orokorrak” eta “gizarte-zerbitzuak eta gizarte-sustapena”. Politika bakoitzaren bilakaera historikoa ikus daiteke zerbitzu xehatuen grafiko batean. Dirua zertan erabiltzen den erakusteaz gain, aukera dago datuak gastu motaren arabera ikusteko (pertsonal-gastuak, soldatak, finantzarioak…).\nOrdaiketak eta inbertsioak: Atal honetan, Udalak egiten dituen ordainketak kontsulta daitezke, zenbait irizpideren arabera: gastuaren kontzeptua, zer udal-sailak egin duen ordainketa, zenbatekoa edo zer pertsona edo erakunde den onuraduna. 2012-2019 aldi osorako zein urteka egin daiteke bilaketa, eta xehatuta erakusten ditu emaitzak.\nZure ekarpena: Atal honetan, bakoitzak kalkula dezake zenbateko ekarpena egiten dion udalari bere zergen bidez; horretarako formulario erraz bat bete baino ez du behar. Gero, bideratzen den arloen arabera xehatzen da kopuru hori.\nEkonomia-terminoen glosario batek eta bilatzaile aurreratu batek osatzen dute plataforma. Horrekin guztiarekin, Gardentasunari, informazio publikoa eskuratzeko bideari eta gobernu onari buruzko Legea betetzeko tresnarik aurreratuenetako bat da.\nUdalaren aurrekontua nola kudeatzen den xehetasunez jakiteko datu irekien plataforma berria sortzeko, bi urtez jardun da lanean informazio hori gero eta eskuragarriago eta gardenagoa egiteko. Gizarte Kontseiluak egindako eskaera bati erantzuten zaio, halaber, tresna honekin.\n“Udalen abangoardian gaude gardentasunaren arloan, eta bide horretako beste urrats bat da plataforma. Horri esker, informazio ulergarriagoa, xeheagoa eta landuago eskuratu ahal izango dugu, ondo baloratu ahal izateko zenbateko ekarpena egiten diogun tokiko ogasunari eta zertan inbertitzen den Udalaren aurrekontuko euro bakoitza. Begiratu bakar batez ulertu ahal izango dugu zer inbertsio- eta zerbitzu-aukera zabala ematen duen Udalak, gure hiria bizi-kalitatearen arloko erreferente bihurtzen duten inbertsio eta zerbitzuak, hain zuzen ere. Gainera, ematen dugun informazioa baliagarria da herritarrentzat eta, bereziki, datu irekiekin lan egiten duten 4.0 industriaren arloko tokiko enpresentzat, eta aukera berriak irekitzen ditugu ekonomia-ekimen berrietarako”, nabarmendu du Itziar Gonzalo Ogasun zinegotziak.\nGonzalok eskertu du Udalaren webgunean jadanik eskuragarri zegoen informazioa gehiago irekitzeko egin den lan teknikoa. Herritarrentzako Arretaren eta Gardentasunaren Zerbitzuaren eta Ogasun Sailaren elkarlanaren emaitza da aurrekontuaren kudeaketari buruzko datu irekien plataforma berria; biek lankidetzan jardun dute datuak errazago egiteko eta balio handiko utilitateak eta grafikoak eskaintzeko (hala nola herritar bakoitzeko gastua jakiteko aukera ematen duen utilitatea).\nUdalaren aurrekontuari buruzko datu irekien plataformaren diseinua moldagarria (hau da, ordenagailuan zein gailu mugikorretan kontsulta daiteke) eta irisgarria da. Ematen duen informazioa erraz zabal daiteke, posta elektronikoz eta sare sozialetan konpartitzeko prest dauden estekei esker.\nHerritartasunerako Eskola Irekiaren barruan, aurreikusita dago datu irekien tresna hau erabiltzea, eta bertaratuei aurkeztea, honako jarduera hauetan:\nMartxoaren 6an – Zer zerga ordaintzen ditugu Gasteizen? — 18:00etan, Simone de Beauvoir Elkarteen Etxean.\nMartxoaren 13an – Zertan erabiltzen du Gasteizek udal-aurrekontua? — 18:00etan, Simone de Beauvoir Elkarteen Etxean.\nBi jardueretarako sarrera doakoa da, aldez aurretik izena emanda, bai webgunean, bai 010 telefonoan, bai herritarrei laguntzeko bulegoetan.\nInformazio gehiago: https://noradoaznirezergak.vitoria-gasteiz.org/eu/\nGardentasuneko edukietara, datu irekien atarira eta kontu-ematearen gunera sartzeko:\nKategoriak: Prentsa oharrak — Etiketak: Alkate Gorka Urtaran, Gasteizko Udala, SEA — Komunikazio Zerbitzua / Servicio de Comunicación — 12:54\nKategoriak: Prentsa oharrak — Etiketak: Gasteizko adinekoentzako baliabide eta zerbitzuen gida, Gizarte Politiken eta Osasun Publikoaren zinegotzi Peio López de Munain — Komunikazio Zerbitzua / Servicio de Comunicación — 12:18\nMartxoaren 8an, borroka feministaren nazioarteko ikuspegia erakutsiko da lantegi eta hitzaldien bidez\nKategoriak: Prentsa oharrak — Etiketak: Martxoaren 8a — Komunikazio Zerbitzua / Servicio de Comunicación — 11:18\nUdalak zenbait jarduera antolatu ditu BERRI_ÑANN eta SETEM Hego Haizea elkarteekin batera, “Aniztasunetik, elkarrekin bidea eginez” lemaren pean, eta herritar oro gonbidatzen ditu parte hartzera\nGasteizko Udalak Berri Ñann eta Setem Hego Haizea elkarteekin batera Emakumeen Nazioarteko Eguna ospatzeko antolatu duen jarduera-programak borroka feministaren nazioarteko ikuspegia erakutsi nahi du, lantegi eta hitzaldien bidez.\n“Martxoaren 8an, kontinente guztietako emakumeek, askotarikoek, ahaldunduek, nazio-mugen eta desberdintasun etniko, linguistiko, kultural, ekonomiko, politiko eta abarren ondorioz urrundutakoek, beren borrokak eta ahotsak batuko dituzte, maila berean, eskubideen erabilera ospatzeko, salatzeko eta aldarrikatzeko“, nabarmendu du Berdintasuneko zinegotzi Jaione Aguirrek.\nAurten, martxoaren 8a dela eta, berdintasunerako politikekiko hurbiltze intersekzional eta internazionalista egin nahi izan du Udalak, “testuinguru anitzetako borroka feministak ikusgai eginez, eta patriarkatua beste diskriminazio-iturri batzuekin (arrazarekin, aniztasun funtzionalarekin, klasearekin, sexu-orientazioarekin eta genero-identitatearekin) nola elkarlotzen den eta horren ondorioz sortutako desberdinkeriazko egoerak eta pribilegio- eta opresio-bizipen anitzak nola sortzen diren aztertuz“, Berdintasun Zerbitzuko buru Mireia Espiauk azaldu duenez.\nGasteizko Udaleko Berdintasunerako Zerbitzuak hainbat jarduera antolatu ditu Bizikidetza eta Aniztasunerako Zerbitzuarekin eta Berri_Ñann eta Setem Hego Haizea elkarteekin batera, eta herritar oro gonbidatzen ditu parte hartzera. Sistema patriarkal, klasista, arrazista eta kolonialak zalantzan jartzen dituzten esperientzia zehatzak barne hartzen ditu proposamenak.\nHitzaldia: Haragia politizatzea. Gorputz-disidentziatik aurre egiteko estrategiak.\nLantegia: Gorputz disidenteen matxinada.\nLantegia: Hego Amerikako feminismoak.\nSolasaldiak: “Elkarrekin arraza, generoa eta arrazakeria pentsatzea: premiazko zeregina”.\nLantegia: “Teatro de las oprimidas: feminismo en acción”. (Setem)\nHitzaldia: “El posicionamiento de la mujer boliviana: avances, dificultades y retos en el ámbito social, económico y político”. Kartela (pdf)\nHasi dituzte Salvador kalean espaloiak zabaltzeko eta ingurua modernizatzeko obrak\nKategoriak: Prentsa oharrak — Etiketak: Akate Gorka Urtaran, Alcalde Gorka Urtaran, lanak, obras, Salvador kalea — Komunikazio Zerbitzua / Servicio de Comunicación — 10:16\nAste honetan hasi dituzte obrak. Urtaranen gobernuak 539.512,57 euro inbertituko ditu berriztapenean eta lau hilabeteko epea ezarri da lanak gauzatzeko. Besteak beste, ingurua berriztatzeko eta espaloiak zabaltzeko egingo dira lanak, eta Balgorza enpresaren ardurapean egongo da esku-hartzea.\nSalvador kalea (Pilar auzoan) zahartuta geratu da, eta hainbat arazo ditu, besteak beste, galtzada hondatuak, espaloi estuak eta egoera txarrean dauden zoladurak. Auzokoekin adostutako obrei esker, ordea, oinezkoentzako lekua zabaltzea eta ingurua modernizatzea lortuko da. Halaber, Udalaren Mugikortasun Iraunkorrerako Planak xedatzen duenari eta duela gutxi egindako beste jarduera batzuen ildoari jarraiki, bidegorri bat jarri eta zirkulazio-abiadura “lasaitu” egingo da, orain arte ibilgailuentzako zen erreietako bat kenduta. Horretaz gain, beste lan hauek egingo dira: zuhaitzak landatu, hiri-altzari berriak jarri eta argiteria-, saneamendu- eta drainatze-sareak hobetu. “Lan hauei esker kaleek hobera egingo dute, erakargarriago eta atseginagoa bihurtuko baitira. Berriz ere erakutsiko dugu herritarrekin eta auzoekin konplitzen dugula”, azaldu du Gorka Urtaran Alkateak.\nGobernu-taldeak bultzatutako berriztapen horrek jarduera-eremu ugari ditu. Ekialdean zabaldu egingo da espaloia —lau eserleku jartzeko tokia geratuko da— eta bateriako aparkamenduak ilarako aparkamendu bihurtuko dira. Mendebaldean ere zabaldu egingo da espaloia, eta bost eserleku jarri eta 17 zuhaitz landatuko dira. Alde horretako aparkamenduek bateriakoak izaten jarraituko dute, baina galtzadaren erdialdera aldatuko dira.\nZirkulazio erreietarako pentsatutako esku hartzeen ondorioz egin ahalko dira aipatutakoak. Desagertu egingo da orain arte hegoaren eta iparraren arteko lotura egiteko aukera ematen duena, eta horren ordez bidegorria margotuko da. Beste erreiak, iparretik hegora doanak, trafiko lasaitua izango du, “30 eremua” izatera pasata. Ohikoa denez, Udalak argiteria-, saneamendu- eta drainatze-sarea hobetzeko baliatuko ditu lanak.\nEraberritze lan hauek joan astean Peru kalean hasitakoei batu zaizkie. Lanek 580.000 euroko inbertsioa eskatuko dute, gutxi gorabehera


Bergarako beste 44 komertziok egin dute bat euskara bultzatzeko Idazlaguna egitasmoarekin - Bergara - Goiena.eus\nBergarako beste 44 komertziok egin dute bat euskara bultzatzeko Idazlaguna egitasmoarekin\nLarraitz Zeberio Lekuona 2017-10-25 17:00\nMerkataritzako eta ostalaritzako hizkuntza paisaian euskarak lekua izan dezan laugarren kanpaina abiarazi dute. Parte hartzen duten herritarren artean 60 euroko bi erosketa-txartel zozketatuko dituzte azaroaren 7an.\nHerriko hizkuntza paisaian euskarak gero eta presentzia nabarmenagoa izan dezan pausoak ematen jarraitu gura dute Jardun euskara elkarteak, Bergarako Udalak eta herriko merkatariek. Hala, Idazlaguna egitasmoaren laugarren kanpaina aurkeztu dute gaur eguerdian.\nAgerraldian izan dira Jardun euskara elkarteko Amaia Etxebarria, Bergarako Udaleko ordezkari Izaskun Labaien eta Gorosti lore dendako arduradun Irene Zenitagoia. "Oso inportantea da uneoro begietatik sartzen zaigunak hizkuntzaren ezagutzan eta eragileran eragina duelako", adierazi du Bergarako Udaleko ordezkari Izaskun Labaienek. Hala, hizkuntza paisaian eragiteaz gain kanpainaren bestelako helburuen artean aurkitzen dira programa ezagutzera ematea, herritarren artean euskararekiko sentsibilizazioa piztea eta hizkuntza paisaia euskalduntzeak duen garrantziaz jabetzea.\n100 komertzio eta 60 boluntario\nKomertzioko kartelak eta errotuloak euskaratzeko laguntza behar duten merkatariak eta laguntza hori eskaintzeko moduan diren herritarrak elkartzea du helburu Idazlaguna egitasmoak. Honezkero, Bergarako ehun bat komertzioak eta 60 bat boluntariok egin dute bat ekimenarekin.\nIdazlaguna egitasmoan zabalik dituzte ateak boluntario moduan jardun nahi duten guztiendako eta baita ere programara gehitu nahi duten komertzio guztiendako.\n44 komertzio berri eta bi sari\nHiru kanpaina egin dituzte aurretik. Lehenengoa jatetxeekin eta tabernekin egin zuten, bigarrena janari dendekin, eta hirugarrena jantzien eta oinetakoen dendekin. Oraingoa, laugarrena, bestelako komertzioei zuzendutakoa izango da, eta 44 komertzioak eman dute izena. Bitxitegiak, farmaziak, estankoak, konponketa dendak, altzari dendak, burdindegiak, informatika dendak, tindategiak… daude horien artean.\n"Kanpaina berriak aukera emango du denda horien guztien produktuen hiztegia lantzeko eta parte hartzeko bi aukera daude", azaldu du Jardun euskara elkarteko Amaia Etxebarriak. "Batetik, kanpainan parte hartzen duten dendetan erosketa egiteak 60 euroko erosketa-txartel baten zozketan sartzeko aukera emango du. Bestetik, hitza eta irudia lotu jokoa dugu. Bete beharreko fitxa bat da. Udaletxeko sarreran, kultura etxean, eskoletan eta Agorrosin gunean daude ipinita. Bete eta horretarako dauden kutxetan sartu behar dira edo bidal daitezke bai whatsapp bidez —605 712 469— bai idazlaguna@gmail.com helbidera".\nParte-hartzaileen artean 60 euroko beste erosketa-txartel baten zozketa egin dute. Bi zozketak azaroaren 7an egingo dituzte.\nMerkatariak ere pozik\nIdazlaguna egitasmoan parte hartzen duten merkatarien izenean Gorosti lore dendako Irene Zenitagoiak adierazi du programa oso interesgarria iruditzen zaiola eta bere kasuan oso lagungarria izan dela. "Animatzen ditut Bergarako merkatariak parte hartzera eta herritarrak boluntario moduan izena ematera".


Estatu liberalen eraikuntza eta finkapena | Historia | Xuletas, chuletas para exámenes, apuntes y trabajos\nEstatu liberalen eraikuntza eta finkapena\nEscrito el 19 de Enero de 2019 en vasco con un tamaño de 7,29 KB\nOndorengotza arazoa: Isabel printzesa jaio, erregeak legea aldatu nahi (Pragmatiko Santzion), Lege Salikoa indarrean, bonbondarrek jarri zuten Isabeli erregina izateko aukera kenduz. Horrela, Carlos erregea.\nGerra karlista (1833-1839): Fernando VII. Hil eta gero, altxamendu batzuk ondorengotza arazoak Carlosen aldekoak eta Isabelen aldekoak herriko banaketa ekarri zuen. (gerrak 7 urte iraun)\nKarlismoaren leloa: Jaungoikoa, aberria, foruak eta erregea. Liberalen erreformen kontra zeuden, monarkia absolutua nahi zuten eta katolikoa eta elizaren defentsa bat egiten zuten, baita ere foruen defentsa.\nGerrak 2 protagonista: Zumalakarregi(karlista) eta Espartero(liberala). Carlosek frantzira ihes hirietako jendea liberala zelako. Gerra Bergarako besarkadarekin bukatu zen (1839), bertan erabaki: karlistei barkamena emango zien(liberalei) erreginari leial izango baziren eta foruak mantentzen bazituzten.\nLiberalak eta erregentearen aldekoen identifikazioa: Liberalen ezaugarriak:\nHainbat konstituzio idatzi(liberalak eta moderatuak)\n, sufragio mugatua ondasunen arabera, armadaren protagonismo handia, eta liberalen artean bi talde [moderatuak( isabelek hauek nahiago) eta progresistak]. Bere alabaren eskubideak defendatzeko liberalen laguntza behar zuen, horregatik Martinez de la Rosa moderatua deitu zuen. Erreforma moderatuak egien, Errege Estatutua (1834 an) eman: 2 kameratako gorteak (goi kamera erreginak izendatu eta behe kamera sufragioaren bidez) Kameren boterea oso mugatua, erregearena aldiz oso zabala.\nLiberalen banaketa: Erreformak ez zirelako nahikoak banatu ziren. Progresistak: Koroaren botere mugatua,m askatasun anitzak, erreforma erradikalen aldekoak, elektoreen kopurua handitu sufragioa mugatuz, alkateak eta udaletxeak popularki aukeratuta, liberalismo ekonomikoaren aldekoak eta milizia nazionala armada bezala.\nOrdena eta autoritate gogorra, erreformen aurkakoa, sufragio mugatua, udaletxeak gobernu zentralak eta milizia nazionalaren supresioaren aldekoak.\nLa Granjako Sarjentoaren matxinadan erregina bortxatu Errege Estatutua kentzeko eta 1812 ko konstituzioa onartzeko. 1812 ko konstituzioan erreformak egin moderatuentzat eta progresistentzat izateko. Ezaugarriak:\nSubiranotasun nazionala, botere banaketa [ bi kameretako kamerak (kongresua eta senatua)], erregearen boterea, mugarik gabeko beto eskubidea izango zuela, eskubideak eta prentsa askatasuna eta beste erlijioak ez dira debekatzen (estatuak eliza ekonomikoki mantendu desamortizazioagatik). Sufragioa ez zegoen garbi( gizonezkoena) horregatik bi aldaketa: diru gehiago zutenak dutela boto eskubidea eta maila intelektualeko gizonak.\nMaria kristinaren erorketa eta Esparteroren erregentziako porrota: Eztabaidak jarraitu moderatuen eta progresisten artean, gerra karlista amaitu zenean. Maria Kristinak beti moderatuak aukeratzen zituelako 1840an progresisten protesta bat, Esparterok Bilboko setioan parte hartu zuen eta Bergarako Besarkadan Legearen kontra aurkeztu zen. Maria Kristinak erregentzia utzi, eta Espartero gobernatzen hasi zen Isabel adin handikoa ez zelako oraindik.\nEsparteroren erregentzia (1841-43): Desamortizazioa azeleratu zuen eta Euskal Herrian eta Nafarroako foruak mugatu zituen. 2 arazoei aurre egin behar: Moderatuen matxinadari 1841ean eta Bartzelonako matxinadari 1842an (Langileen protesten ondorioz sortua, Britaniarekin merkatu librearen akordio bat sinatu, gaineko muga-zergak kentzeko). Esparteroren politikaren ondorioz, popularitateko galmena. 1843an Narvaezek estatu kolpe bat, ondorioz, Espartero erbestera joan eta Isabel II.A erregina aldarrikatu zen.\nHamarkada moderatua (1844-54): Isabel IIak moderatuekin nahiago, progresistak politikaren kanpo utzi. Manipulatutako hauteskundeak egiten ziren. Kabinete bat osatu ezaugarri hauekin: Gurdia zibila; legeen aplikazioa ziurtatzeko eta milizia nazionala kendu(boluntariotza kendu eta beharrezko jarri), udalerrietako legea, Zerga-erreforma, Hauteskundeetako legea (25 urtetik gorako gizonak bakarrik), 1851eko konkordatua; Aita santuak desamortizazioa eta Isabel IIa erregina onartzen bazuen estatuak mantenduko zuen ekonomikoki eliza.\n1836 moderatuak eta liberalak Udalen legea esparteroren erregeordetza Estatu Liberalaren eraikuntza eta finkapena Moderatuak 1845 ko konstituzioa Estaru liberalaren finkapena Isabel II. Estatu liberalaren finkapena 1851ko konkordatua Subiranotasun nazionala Moderatuak eta aurrerakoiak


Ipar Euskal Herrira filmatzera etortzeko | Kultura | KAZETA\nFilma proiektuak erakartzeko egitura sortu berri du Garapen Turistikoaren Agentziak. Besteak beste, tokiko profesionalekin zubi lana egiteko sortu da film agentzia.\nIdoia ERASO|2018/02/06 08:35|0 iruzkin Eguneratua:\nMiguel Courtois-ren "Gal" filma partez Ipar Euskal Herrian egina izan zen.\nJoan den urtearen erdialdetik, ikus-entzunezkoen filmaketak erakarri eta errazteko erakundea sortu da: Bearno-Euskal Herria Film Agentzia. Behar bati erantzunez sortutako erakundea dela azpimarratu zuen Max Brisson departamentuko kontseilariak aurreko astean Biarritzen egin zuten aurkezpenean. Garapen Turistikoaren Agentziaren baitako erakunde berria jadanik 30 proiektutan laguntzeko kontaktatua izan da, Gara egunkariak argitaratu duen informazioaren arabera. Fikziozko filmetan ez ezik, dokumental, publizitate iragarki, bideoklip eta estatu mailako telebista emankizunetan laguntza jasotzeko jo dute beraiengana. Eta momentu honetan agentziaren kolaborazioari esker dokumental bat filmatzen ari direla nabarmendu zuten.\nAgentzia berri honek Pirinio Atlantikoetako Departamendua filmazio lanetarako leku aproposa dela hedatu nahi du, baina izendatzeko erakundearen izen ofiziala agertu beharrean Bearno eta Euskal Herria agertzea erabaki dute. Horren arrazoia horrela azaldu zuen Isabelle Breil koordinatzaileak: "Identitate bikoitza duen departamentu batean gaude, eta garrantzitsua da bertakoa ez den jendeak ere bi lurraldeak errazki identifikatu ahal izatea".\nSektore ezberdinekin lan egiten dute agentzian, filmazio batek izan ditzakeen beharrei erantzun ahal izateko. Kanpotik filmatzera etorri nahiko luketen eragileak bertako profesionalekin harremanetan jartzen dituzte. Dekoratu eta agerlekuen kokalekuak bilatu eta proposatzen dituzte. Filmazio taldeei harrera egin eta lana errazten diete, horretarako baimenak lortzeko erraztasuna emanez, edo bertako enpresekin elkarlana sustatuz garraioa, ostatua edo jan-edaneko beharrei loturik.\nGrabazio guneari loturiko aurrekontuetan telebista telesailei dagokionez, gehiena bertako jendea kontratatuz izaten dela baieztatu zuten; eta zinemako filmaketetan, aldiz, garraioa eta janaria eta lo egiteko guneak direla gehitu zuten. Horrelako filmazio lanek lurraldeari egiten dioten ekarpen ekonomikoaren garrantzia azpimarratu zuen Breilek.


Ikus-entzunezkoen ekoizpena sustatzeko diru-laguntzak - Nontzeberri\nDonostiako Jazzaldiak egitarauaren aurrerapena egin du\n“Euskadiko Orkestra Martxan!” ekimeneko lehen kontzertua, bihar\n“BBK Sala Etxean” ekimenean, Gatibu taldearen kontzertua\nBilbaoartek ekainaren 1ean zabalduko ditu ateak berriz\nUda osoan zehar antzerkia eta bestelako ikuskizunak online, Zornotza Aretoan\nTabakalera irekiera berria prestatzen ari da\nBerako “Kultur Pilulak” ekimenean, Joseba B. Lenoir musikariaren kontzertua\nJulen Belamuno idazleak “Hotz industriala” ipuin bilduma aurkeztuko du\nEuskal Zine Bilerak online izaera hartuko du aurten\nHasiera/IKUS-ENTZUN/Ikus-entzunezkoen ekoizpena sustatzeko diru-laguntzak\nIkus-entzunezkoen ekoizpena sustatzeko diru-laguntzak\nUrte honetako ikus-entzunezkoen arloan ekoizpenerako diru-laguntzen deialdiaren berri eman du Eusko Jaurlaritzak. Hilabete iraungo du proiektuen garapenerako babesa eskatzeko epea. Deialdi honetan ezarritako laguntzen gehienezko zenbatekoa guztira bi milioi eta berrehun eta hirurogei mila (2.260.000) eurokoa da.\nLaguntza-modalitateak honako hauek dira: Film luze eta dokumentalen produkziorako laguntzak, eta film laburren produkziorako laguntzak. Lehenengoaren barruan zinemarako diren fikziozko film luzeak ekoizteko laguntzak; aurrekontu txikiko zinemarako diren fikziozko film luzeak ekoizteko laguntzak; zinemarako animaziozko film luzeak ekoizteko laguntzak; eta sortze-dokumental film luzeak produkziorako laguntzak ere ezarri dira.\nDatu guztiak aste honetan argitaratu den buletinean dituzue.\nTxapel Reggae jaialdiaren aurtengo edizioa larunbatean, Armintzan\nErriberriko Antzerki Jaialdiak dantza izango du aurten protagonista\n“Etxebegiak” tailer-lehiaketak saridunak hautatu ditu\n“Zirelako”, giza eskubideei buruzko film laburren erakusketa\n“Suncine” jaialdiko erakusketaren azken eguna\nDonostiako Jazzaldiak egitarauaren aurrerapena egin du https://t.co/MO1iRGhX5Q @jazzaldia https://t.co/H6JXzIwo8O\nDuela 2 ordu\n“Euskadiko Orkestra Martxan!” ekimeneko lehen kontzertua, bihar https://t.co/bsLFyiINPz @euskadiorkestra https://t.co/A7pmLQq5NA\n“BBK Sala Etxean” ekimenean, Gatibu taldearen kontzertua https://t.co/A0YOeK2TFy @salaBBK @gatibu https://t.co/kj9ey5qJhu


itzulpena: Harkaitz Cano\nMunduko Poesia Kaierak 7\nGisa horretako emakumea\nNeskatxa ezezaguna ama berrien gelan\nEne maite kuttun guztiak\nHildakoek dakiten egia\nIzartsu da gaua\n[Y doktorea, kexa bat daukat]\nNire umetokia ospatzeko\nY doktorearentzako gutunak\nMasturbatzaile bakartiaren balada\nNola ibili ginen dantzan\nPertsona berezi batentzako aholkuak\nAmodiozko gutuna sutan den eraikinetik\nNire bizitzako gela\nZigarroak, whiskia eta emakume benetan basatiak\nEz da bidaia samurra Anne Sextonen poemetan barna egiten dena. Lerro gutxi batzuk irakurrita aski izango du irakurleak bere egiteko letra artean topatzen den oinazea. Sextonen poemek borroka egiten baitute etengabe bizitzaren mindurarekin, eta maite jolasean ari heriotzarekin. “Eta ikasi behar izan nuen / zergatik nuen nahiago / hil, maitatu baino” idatzi zuen argitasun eta gordintasun harrigarriz bere poema laudatuenetako batean, Irudi bikoiztuan. Izan ere, ia ekidinezina suertatzen da Sextonen poesiaz jardun eta haren bizitzako makur eta okerbideak ez aipatzea. Bere buruaz beste egin zuten emakumezko poeten taldekoa dugu, 1974ko urriaren 4an, odola vodkaz blai, garajean zuen Cougar gorrian sartu eta motorra martxan ipini zuenetik. Berrogeita sei urte betetzear zen.\nOrdura arte, depresio aldi eta bulkada maniakoen artean egin zuen nola edo hala bizitzan aurrera. 1955etik aitzinera, tratamendu psikiatrikoa jasotzen hasi zen, sekula etengo ez zuena. Haren mediku Marin Orne-k bultzatu zuen poesia idaztera —eta, azkenez, poesia gai bihurtuko zituen halaber bizitzan zehar topatutako sendagileak—. John Holmes-en poesia tailerrera joaten hasi eta denbora gutxian erakutsi zuen dohain berezia zuela poesiagintzarako. Aurrerago Robert Lowell-ekin ere ikasiko zuen —Silvia Plath ikaskide zuela— Bostongo Unibertsitatean, AEBetako poesia konfesionalaren aita ponteetako bat, eta gerora Sextonen poesiagintza ere konfesionaltzat jo izan da.\n1960an plazaratu zuen lehen poema liburua, To Bedlam and Part Way Back (Zoroetxera eta buelta (ia osorik)), eta 1966an, Live or Die-rekin (Bizi ala hil), Pullitzer saria erdietsi zuen. Hortik aurrera poeta entzutetsu eta estimatua izango da AEBetan zein kanpoan. 1967an ezagutuko ditu, adibidez, Londresko poesia jaialdian beste bi poeta erraldoi: W.H. Auden eta Pablo Neruda.\nSextonen poesia konfesionaltzat jo izan dela esan dugu, eta egiazki, bere lengoaia eta idazkera aski gertukoa egiten da, harekin dialogoan dagoela sentituko du maiz irakurleak. Gisa horretako poesian bezalaxe, eta dagoeneko aski argi geratuko zen bezala, ni indartsu batek gobernatzen ditu ahapaldiak. Aitzitik, horrek ez du esan nahi, batetik, poemok berehalakoan, aise, idatzi zituenik. Ez alferrik, isiltasunaren (heriotzaren) amenazuarekin gudan, idaztea abortuarekin konparatzen du Isiltasuna poeman. Bestetik, zoritxarrez, Sextonen poesiaren izaera konfesionalak haren biografian sobera lardaskatzera eraman ditu zenbait ikertzaile eta biografo, Sextonen medikua eta alaba zaharrena Linda Gray Sexton —idazlea ere badena— tartean katramilatuz.\nLinda ume zelarik idatzi zuen hain justu, Transformations (Eraldaketak), hari irakurtzen zizkion haurrentzako ipuinetan oinarrituta. Sorta horretakoa da Errauskine, zeinak Sextonen poesia moldearen beste bi ildoren arrastoa ematen digun. Alde batetik, umore printzak, sarri askotan garratz puntua dutenak, eta bestetik, inguruarekiko begirada kritikoa, Seigarren salmoa-n ere, esaterako, presente dena.\nEz da beharrezko idazlearen biografia labainean murgiltzea Sextonek zenbat sufritu zuen jabetzeko. Roland Barthes-ek, Jacques Lacan-en terminologiari jarraiki, atsegina (plaisir) eta gozamena (jouissance) bereizten zituen irakurketari zegokionean. Haren arabera, literatura gorenak gozamena ematen dio irakurleari, plazera bainoago. Goi mailako literaturak irakurlearen ziurtasunak eta identitate zurruna jartzen ditu kolokan eta hala, oinazetik du plazeretik bezain. Sextonen poemez mintzatzen garelarik, egokiago da hitz egitea, segurki, gozamenaz atseginaz baino. Hobe guardia altua prest edukitzea zer gerta ere.


NAFARROA EZAGUTU - Red Explora Navarra - Nafarroa Ezagutu Sarea\nZER DA NAFARROA EZAGUTU SAREA?\nNafarroa Ezagutu Sarea naturaguneen, espazio berezien eta ibilbide publikoen 70 kudeatzaile baino gehiago biltzen dituen elkarte bat da. Kudeatzaile horien artean daude, Nafarroako Gobernuaz gainera, tokian tokiko erakundeak, toki-ekintzarako taldeak, turismo-partzuergoak eta irabazi-asmorik gabeko elkarteak.\nNafarroa Ezagutu Sarea lankidetzarako, ezaupideak trukatzeko eta sarean lan egiteko gune gisa sortu zen, Nafarroako Naturaguneen eta Espazio Berezien Kudeatzaileen Sarearen lehen topaketa egin ondoren.\nGaur egun, Plazaolaren Partzuergo Turistikoko presidenteak, Nafarroako Gobernuko Proiektu Estrategikoen Zuzendaritza Nagusiko zuzendariak eta Lurraldearen eta Iraunkortasunaren Nafarroako Lursarea Agentziako idazkariak zuzentzen dute elkarte hori.\nNafarroa Ezagutu Sarearen helburu nagusia da naturaguneen, espazio berezien eta ibilbide publikoen garapena sustatzea, 2030 Agendan definitutako hiru JASANGARRITASUN ardatzen bidez (soziala, ingurumenekoa eta ekonomikoa); hori horrela, elementu eragile gisa funtzionatzen du kokatuta dagoen lurraldeetan, aisialdirako aukerak sortuz edo tokiko ekonomia dinamizatuz haien jarduerarekin eta hurbileko produktuekin loturik.\n1. Garapen soziala. Nafarroa Ezagutu Sareak tokiko biztanleen eta bertako espazio eta ibilbideetako bisitarien bizi-kalitatea hobetzeko lan egiten du, eta irisgarritasun unibertsala, inklusioa eta berdintasuna aplikatzen ditu irizpide gisa.\n2. Ingurumen-garapena. Nafarroa Ezagutu Sareak espazioak eta ibilbideak errespetuz erabiltzeko lan egiten du, ingurumen-, kultura-, arte- eta ondare-balioen ezagutza sustatuz, erabiltzaileek hondakinik ez sortzea bultzatuz eta ekonomia zirkularraren alde eginez.\n3. Garapen Ekonomikoa. Nafarroa Ezagutu Sareak bere lanaren muin gisa paratzen ditu enplegu berdeko proiektuak eta ekimenak sustatzea, tokiko produktuak bultzatzea eta bizimodu tradizionalak ikusaraztea, ingurumena errespetatzen duen eta denboran irauten duen ekonomiari laguntzen dioten heinean.\nNaturaguneen, espazio berezien eta ibilbideen irudi bateratua eta mezu komuna sustatzea, garapen integratzaile, adimentsu eta jasangarria bultzatzen duten tokiak diren aldetik, betiere pertsona eta lurralde horien mesedetan.\nNafarroako Gobernuaren, toki-erakundeen eta lurraldeko eragileen arteko lankidetza sustatzea, hura osatzen duten espazio eta ibilbideen lurralde-garapen jasangarriaren alde.\nSareko lana sustatzea, lankidetza-proiektuetan parte hartuz, zerbitzu eta baliabide komunak sustatuz, jardunbide egokiak trukatuz eta prestakuntza-programa komun bat sortuz.\nToki horien kudeaketa optimizatzea, tokiko biztanleei eta bisitariei eskaintzen zaien zerbitzuaren kalitatea hobetuz, jarduera publiko eta pribatuen programen eskaintza koordinatuz eta dibertsifikatuz.\nEspazioen eta ibilbideen kudeaketa jasangarrian eskumenak dituen profil tekniko bat sor dadin sustatzea.\nKudeaketa jasangarrirako laguntza teknikoa\nLankidetza-lana eta baliabideak optimizatzea\nEkimen jasangarriak sustatzea eta zabaltzea


2016-10-20 - Urola Kostako Hitza : Urola Kostako Hitza\nGipuzkoako Errendimendu txapelketako pilota partidak izango dira gaur eta bihar, Azpeitian\nBi partida izango dira gaur, osteguna, 19:30ean hasita. Bihar, ostirala, lau partida izango dira 19:00etan hasita.\nOstiralean gazteen pilota partidak jokatuko dituzte Getarian\nItzurungo hondartza 'Game of Thrones' telesaila hartzeko prest da\nHilaren 26an hasiko dira grabaketekin, baina bihar itxiko dute hondartza.\nModelo Zine Kluba abiatuko dute hilaren 27an\n"Proba" moduan hiru film programatu dituzte urte bukaera bitartean; Paul Verhoeven Elle filma eskainiko dute lehen emanaldian.\nBeste bultzada bat, trikitiaren transmisioari\nBigarren aldiz, Trikigiro jaialdia egingo dute bihar Azpeitian, eta 150 trikitilari eta panderojole inguru bilduko dira\n'Paixanoneko' etxea hasi dira eraisten Odieta kalean\nGaur goizean hasi dira botatzen Odieta kalean dagoen eta urteak hutsik zeraman etxea. Horren ordez beste etxe bat eraikiko da. "Familiarentzako egindako etxea izango da", argitu du eraikin berria egingo duenak.\nAuto batek eta moto batek istripua izan dute Aian\nPertsona bat zauritu da ezbeharrean, baina istripuaren tokian artatu dute.\nBertsoz alaitu dute San Jose egoitza\nEneritz Artetxe eta Xebastian Lizaso bertsolariak izan dira arratsaldean Azkoitiko zaharren egoitzan, eta giro paregabea jarri dute\nLandare eta lore azoka egingo dute larunbatean Zarautzen\n10:00etatik 14:30era egongo da zabalik, Zigordia kalean.\nGimnasia Abdominal Hipopresiboa egiteko talde berria jarri dute Udal Kirol Patronatuan\nAstelehenetan eta asteazkenetan, 15:15etik 16:00era izango dira saio berriak. Izena igerilekuan edo 943 81 41 21 telefono zenbakira deituta eman daiteke.\n'Txisteratik, egun magikoa'ko gala nagusirako bi sarrera zozkatuko ditu Sanagustin kulturguneak\nDavid Blancoren eta Perez Jaunaren karpa misteriotsurako sarrera, ostirala aurretik, erosten dutenen artean egingo dute zozketa.


Judo topaketa egingo dute bihar, herriko taldearen estreinaldiarekin | GABIRIARRAK\nJudo topaketa egingo dute bihar, herriko taldearen estreinaldiarekin\nPosted: 2013/05/10 in Gizartea, Kirola\nEtiketak: erakustaldiak, judo taldea, judoa, topaketak\nGabiriako judo taldearentzat egun garrantzitsua izango da biharkoa. Lehenbiziko aldiz, borroka martzial mota horren topaketa bat egingo da herrian, hainbat tokitako taldeak gonbidatuta: Gabiriako I. Judo Topaketa. Bestetik, 2012ko udazkenean sortutako bertako judo taldekoek aurreneko erakustaldia izango dute jende aurrean. Saio 10:00etan hasiko da (programan 10:30ean jartzen badu ere, ordu erdi bat aurreratu dute), Alkainburu pilotalekuan.\nGabiriako judo taldean 21 haur dabiltza, Asier Berasategi irakaslearekin./Irati Aldazabal\nGabiriako Judo Taldeko haurren gurasoek antolatu dute topaketa. Herri askotako haurrak eta gurasoak espero dituzte: Zumarraga, Urretxu, Legazpi, Arrasate eta Gabiria ziur. “Hondarribikoak eta Azpeitikoak ere agian bai, gonbidapena luzatzen zaie eta batzuetan sorpresaz azaltzen dira”, dio judo taldeko guraso batek. 150 ume “behintzat” espero dituzte, gutxienez. Horietatik 21 Gabiriako taldekoak dira.\nJudo saioa egin ondoren, Guraso Elkarteak hamarretakoa prestatuko du, Udalaren laguntzarekin, partaide guztientzat. Judolari gabiriar gazteek irakaslea Asier Berastegi dute. Gabiriako taldea berez Legazpikoaren barruan dago. Legazpin duela 20 bat urde sortu zuen Jose Manuel Paternainek judo taldea.\nGabiriako I. Judo Topaketaren kartela.\nGabirin 110 gaztetxo judoan | Judo Legazpi - Jiu Jitsu Zumarraga -k dio:\n[…] GABIRITARRAK BLOGEAN AZALDUTAKO ALBISTEA […]